Žitňanská, Jana, poslankyňa NR SR (2012-07-24):
Ďakujem veľmi pekne. Vážená pani predsedajúca, pán minister, ctené dámy, vážení páni, dovoľte, aby aj ja som k tejto téme povedala pár slov, aj keď sledujúc pána ministra, myslím si, že už dávno on vie, ako to celé dopadne, a teda že len si to tu odtrpí pri nás. Chcem ale povedať naozaj zopár faktov. Myslím si, že táto debata je veľmi dôležitá dnes, ktorú tu vedieme, pretože je nielen dôležité, kam naše deti chodia do školy, čo sa učia, ale aj ako trávia voľný čas. A som presvedčená o tom, že ak sa štát rozhodne dať financie aj na voľný čas pre deti, že tieto financie by sa k tým deťom mali dostať. Aj predo mnou kolega poslanec Hraško hovoril o VZN, o tom, aká je dnes situácia. Ja nechcem démonizovať samosprávu, ale faktom je, ja vám to môžem ukázať, je x obcí, miest, ktoré nedávajú nielen do centier voľného času, ale ani do iných školských zariadení to, čo by mali dávať, preto mne je ľúto, že dnes keď máme tento zákon v parlamente, že sa nebavíme o zmene financovania ako takej, že naozaj sa nebavíme o tom, ako dostať peniaze, ktoré sa štát rozhodne dať na deti, na ich vzdelanie, na ich voľnočasové aktivity, že sa nebavíme o tom, ako účelovo viazať tieto prostriedky, aby samosprávy nemohli samovoľne s nimi nakladať. Ja chápem situáciu v samosprávach, tak ako viacerí moji kolegovia povedali, že je kritická a veľakrát sa rozhodujú naozaj v istých situáciách, keď musia zvážiť použitie každého eura. Ale myslím si, a dovolím si to zopakovať už niekoľkýkrát na tejto pôde, deti sú naša budúcnosť. Ak my uprednostníme jednu-dve diery na chodníkoch, ale zanedbáme výchovu našich detí, tak sa nám to potom vráti v oveľa v horšom stave. Taktiež chcem zopakovať ten názor, že ak prejde táto novela zákona, víťazom bude ZMOS, a nie deti, nie rodičia, nie vychovávatelia, nie tí, ktorí chcú zabezpečiť deťom zmysluplnú aktivitu. Chcem aj upozorniť ctených kolegov, ktorí nie sú v školskom výbore a ktorí sa možno menej zaoberajú touto problematikou, že aj napriek tomu, že boli vážne pripomienky, napriek tomu, že aj rodičia, aj ďalší zúčastnení na rozporovom konaní upozornili na tieto nedostatky, rozpor zostal a vláda schválila tento materiál aj s rozporom. Čiže nie je to tak, že by nastala nejaká zhoda, nie je to tak, že by sa rozpor bol býval odstránil. Taktiež chcem podotknúť jednu vec, a síce spôsob, akým sa skomplikuje život jednotlivým centrám, keď budú musieť dohadovať s jednotlivými obcami, s rôznymi výškami, ktoré určia pre jednotlivé deti, ako rozpíšu nákup lopty. Kúpia loptu pre deti? A ako si to vyúčtujú, keď budú rôzne financie z rôznych obcí? Ako zaúčtujú iné položky? Myslím si, že v tom budú mať väčší chaos. Myslím si, že to bude administratívna záťaž pre tieto centrá voľného času. Myslím si, že to zníži kvalitu poskytovania služieb a že to pôjde teda na úkor detí. A, samozrejme, mnohí, mnohí to zabalia. A možno tak ako kedysi, pán poslanec Hraško, to budú robiť za „pánboh zaplať“. Ale, opakujem, ak štát chce vynaložiť a vynakladá financie aj na voľnočasové aktivity, mal by dohliadnuť na to, aby sa k tým deťom aj dostali. Ak hovoríme o tom, že systém bol zneužívaný, poďme do toho. Poďme zmeniť systém, teda poďme odstrániť tie centrá voľného času, ktoré ho zneužívali, poďme odstrániť tie nedostatky, ale nebúrajme úplne, úplne celý ten dom, lebo potrestáme naozaj aj tých poctivých. Takže na záver tohto môjho krátkeho vystúpenia by som chcela povedať, že táto novela bola šitá horúcou ihlou, nebola prekonzultovaná s odborníkmi, absolútne nezachytáva potreby detí. A neviem, či si dovolím tvrdiť to, že automaticky keď zoberieme deťom loptu, bude to znamenať, že začnú drogovať. Ja pevne verím, že to tak nebude. Ale, opakujem, myslím si, že ideme proti tomu, čo by sme mali v skutočnosti podporovať. A preto aj ja sa pripájam k uvedenému a dávam procedurálny návrh vrátiť tento materiál na prepracovanie. Ďakujem.